正月十四日游凌雲寺
作者：晁公遡
朝代：宋

paragraphs: 昔賢登茲山，逸氣凌清旻。
誦詩懷太白，考易思景純。
至今平羌水，常浸月半輪。
追尋所鑿室，石古莓苔新。
後豈無來者，倏忽迹已陳。
壁間記歲月，刻劃如龍鱗。
自非傳一世，爛若配三辰。
姓名雖尚存，誰復知其人。
我游方之外，久忘實之賓。
但飲佛耳泉，永洗凡心塵。